Forțele palestinieie de securitate din Ramallah au folosit gaze lacrimogene pentru a-i alunga pe protestatarii care aruncau cu pietre și scandau împotriva lui Mahmoud Abbas, președintele Autorității Palestiniene, în contextul furiei pe care a iscat-o atacul asupra spitalului din Fâșia Gaza, relatează Reuters.
Lovitura de la Spitalul Al-Ahli al-Arabi din Fâșia Gaza s-a soldat cu peste 500 de decese, fiind incidentul cu cel mai mare număr de morți de la începutul războiului dintre Israel și gruparea teroristă Hamas.
Palestinienii pun atacul pe seama Statului Israel. Israelienii neagă că ar avea vreo legătură cu cele întâmplate și au sugerat că în spatele exploziei s-ar putea afla gruparea Jihadul Islamic. Această organizație neagă și ea că ar fi jucat vreun rol în cele întâmplate.
În Cisiordania, acolo unde Mahmoud Abbas revenea după anularea întâlnirii care urma să aibă loc cu președintele american Joe Biden la Amman, sute de protestatarii au ieșit să își exprime nemulțimirea în Piața Manara din centrul orașului Ramallah, iar unii au scandat în sprijinul liderilor Hamas.
Au avut loc ciocniri cu forțele palestiniene atât la Ramallah, cât și la Nablus, Tubas și Jenin, un oraș din nordul Cisiordaniei care a fost punctul central al unor operații israeliene majore în acest an.
Protestele din Cisiordania reliefează nemulțumirea unor palestinieni față de Abbas, ale cărui forțe sunt criticate de multă vreme că se coordonează cu Statul Israel pentru a asigura securitatea în zonă.